title: 2012/792/UE: Deċiżjoni tal-Kunsill tas- 6 ta’ Diċembru 2012 dwar il-konklużjoni tal-Ftehim fil-forma ta’ Skambju ta’ Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994, u tal-Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994#Ftehim fil-forma ta’ Skambju ta’ Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994#Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994

text:
               20.12.2012

               MT

               Il-Ġurnal Uffiċjali tal-Unjoni Ewropea

               L 351/47

         DEĊIŻJONI TAL-KUNSILL
   tas-6 ta’ Diċembru 2012
   dwar il-konklużjoni tal-Ftehim fil-forma ta’ Skambju ta’ Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994, u tal-Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994
   (2012/792/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(6)(a)(v) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Fil-25 ta’ Mejju 2009, il-Kunsill awtorizza lill-Kummissjoni sabiex tiftaħ negozjati taħt l-Artikolu XXVIII tal-GATT tal-1994 bil-għan li jiġu nnegozjati mill-ġdid il-konċessjonijiet dwar il-linji tariffarji għal-laħam tat-tjur taħt il-Kapitolu 16 tan-Nomenklatura Magħquda kif previst fl-Artikolu 1 tar-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1) (“NM”).

               (2)

               Dawk in-negozjati wasslu għal Ftehimiet fil-forma ta’ skambji ta’ ittri inizjalati mat-Tajlandja fit-22 ta’ Novembru 2011 u mal-Brażil fis-7 ta’ Diċembru 2011 (minn hawn ’il quddiem “il-Ftehimiet”).

               (3)

               B’konformità mad-Deċiżjoni tal-Kunsill 2012/231/UE tat-23 ta’ April 2012 (2), il-Ftehimiet ġew iffirmati f’isem l-Unjoni fis-26 ta' Ġunju 2012 mal-Brażil u fit-18 ta' Ġunju mat-Tajlandja.

               (4)

               Il-Ftehimiet għandhom jiġu approvati,

         ADOTTA DIN ID-DEĊIŻJONI:
   Artikolu 1
   Il-Ftehim fil-forma ta’ Skambju ta’ Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994, u l-Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994 huma b’dan approvati f’isem l-Unjoni.
   It-testi tal-Ftehimiet huma mehmużin ma’ din id-Deċiżjoni.
   Artikolu 2
   Il-President tal-Kunsill għandu, f’isem l-Unjoni, jagħti n-notifiki previsti fil-Ftehimiet.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.

      Magħmul fi Brussell, is-6 ta’ Diċembru 2012.

            Għall-Kunsill

            Il-President

         S. CHARALAMBOUS

      (1)  ĠU L 256, 7.9.1987, p. 1.

      (2)  ĠU L 117, 1.5.2012, p. 1.

      FTEHIM
      fil-forma ta’ Skambju ta’ Ittri bejn l-Unjoni Ewropea u l-Brażil taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994
      A.   Ittra min-naħa tal-Unjoni Ewropea

      Ġinevra, 26 ta’ Ġunju 2012
      Sinjur,
      Wara negozjati li saru taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994, relattivament għat-tibdil fil-konċessjonijiet tal-UE fir-rigward tal-laħam tat-tjur ipproċessat, għandi l-unur nipproponi dan li ġej:

                  1.

                  L-Unjoni Ewropea għandha ddaħħal fl-Iskeda tagħha t-tibdil li ġej:

                              Ir-rata konsolidata tad-dazju għall-prodotti li jaqgħu fi ħdan il-linji bin-numru 1602 3211, 1602 3230 u 1602 3290 għandha tkun ta’ EUR 2 765 għal kull tunnellata.

                              Għall-prodotti li jaqgħu fi ħdan il-linja bin-numru 1602 3211 tinfetaħ kwota tariffarja ta’ 16 140 tunnellata, li 15 800 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ EUR 630 għal kull tunnellata.

                              Għall-prodotti li jaqgħu fi ħdan il-linja bin-numru 1602 3230 tinfetaħ kwota tariffarja ta’ 79 705 tunnellata, li 62 905 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3290 tinfetaħ kwota tariffarja ta’ 2 865 tunnellata, li 295 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ 10,9 %.

                  2.

                  L-importazzjonijiet taħt il-kwoti tariffarji msemmija fil-paragrafu 1 għandhom isiru fuq il-bażi ta’ ċertifikati tal-oriġini maħruġin b’mod mhux diskriminatorju mill-awtoritajiet kompetenti tal-Brażil.

                  3.

                  Jistgħu jsiru konsultazzjonijiet, fuq talba ta’ waħda mill-Partijiet, fi kwalunkwe mument fir-rigward ta’ kwalunkwe materja msemmija hawn fuq.

            Napprezza jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan huwa l-każ, din l-ittra u l-konferma tiegħek flimkien għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u l-Brażil.
      L-Unjoni Ewropea u l-Brażil għandhom jinnotifikaw lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ 14-il (erbatax-il) jum wara d-data tal-aħħar notifika.
      Nassigurak, Sinjur, mill-ikbar stima li għandi lejk.
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Feito em Genebra,
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Гια την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

      B.   Ittra min-naħa tal-Brażil

      Ġinevra, 26 ta’ Ġunju 2012
      Sinjur,
      Għandi l-unur ngħarrfek li rċevejt l-ittra tiegħek tas-26 ta’ Ġunju 2012, li tinqara kif ġej:
      “Wara negozjati li saru taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994, relattivament għat-tibdil fil-konċessjonijiet tal-UE fir-rigward tal-laħam tat-tjur ipproċessat, għandi l-unur nipproponi dan li ġej:

                  1.

                  L-Unjoni Ewropea għandha ddaħħal fl-Iskeda tagħha t-tibdil li ġej:

                              Ir-rata konsolidata tad-dazju għall-prodotti li jaqgħu fi ħdan il-linji bin-numru 1602 3211, 1602 3230 u 1602 3290 għandha tkun ta’ EUR 2 765 għal kull tunnellata.

                              Għall-prodotti li jaqgħu fi ħdan il-linja bin-numru 1602 3211 tinfetaħ kwota tariffarja ta’ 16 140 tunnellata, li 15 800 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ EUR 630 għal kull tunnellata.

                              Għall-prodotti li jaqgħu fi ħdan il-linja bin-numru 1602 3230 tinfetaħ kwota tariffarja ta’ 79 705 tunnellata, li 62 905 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3290 tinfetaħ kwota tariffarja ta’ 2 865 tunnellata, li 295 tunnellata minnhom għandhom jiġu allokati lill-Brażil. Ir-rata fil-kwota għandha tkun ta’ 10,9 %.

                  2.

                  L-importazzjonijiet taħt il-kwoti tariffarji msemmija fil-paragrafu 1 għandhom isiru fuq il-bażi ta’ ċertifikati tal-oriġini maħruġin b’mod mhux diskriminatorju mill-awtoritajiet kompetenti tal-Brażil.

                  3.

                  Jistgħu jsiru konsultazzjonijiet, fuq talba ta’ waħda mill-Partijiet, fi kwalunkwe mument fir-rigward ta’ kwalunkwe materja msemmija hawn fuq.

            Napprezza jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan huwa l-każ, din l-ittra u l-konferma tiegħek flimkien għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u l-Brażil.
      L-Unjoni Ewropea u l-Brażil għandhom jinnotifikaw lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ 14-il (erbatax-il) jum wara d-data tal-aħħar notifika.”
      B’dan għandi l-unur nesprimi l-qbil tal-Gvern tiegħi ma’ din l-ittra.
      Feito em Genebra,
      Съставено в Женева на
      Hecho en Ginebra, el
      V Ženevě dne
      Udfærdiget i Geneve, den
      Geschehen zu Genf am
      Genf,
      Έγινε στη Γενεύη, στις
      Done at Geneva,
      Fait à Genève, le
      Fatto a Ginevra, addì
      Ženēvā,
      Priimta Ženevoje,
      Kelt Genfben,
      Magħmul f’Ġinevra,
      Gedaan te Genève,
      Sporządzono w Genewie dnia
      Întocmit la Geneva, la
      V Ženeve
      V Ženevi,
      Tehty Genevessä,
      Utfärdat i Genève den

         Pelo Brasil
         За Бразилия
         Por Brasil
         Za Brazílii
         For Brasilien
         Für Brasilien
         Brasiilia nimel
         Για τη Βραζιλία
         For Brazil
         Pour le Brésil
         Per il Brasile
         Brazīlijas vārdā –
         Brazilijos vardu
         Brazília részéről
         Għall-Brażil
         Voor Brazilië
         W imieniu Brazylii
         Pentru Brazilia
         Za Brazíliu
         Za Brazilijo
         Brasilian puolesta
         För Brasilien

      TRADUZZJONI
      FTEHIM
      fil-forma ta’ Skambju ta’ Ittri bejn l-Unjoni Ewropea u t-Tajlandja taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 relattivament għat-tibdil fil-konċessjonijiet fir-rigward tal-laħam tat-tjur ipproċessat previsti fl-Iskeda tal-UE annessa mal-GATT tal-1994
      A.   Ittra min-naħa tal-Unjoni Ewropea

      Brussell, it-18 ta’ Ġunju 2012
      Sinjur,
      Wara negozjati li saru taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994, relattivament għat-tibdil fil-konċessjonijiet tal-UE fir-rigward tal-laħam tat-tjur ipproċessat, għandi l-unur nipproponi dan li ġej:

                  1.

                  L-Unjoni Ewropea għandha ddaħħal fl-Iskeda tagħha t-tibdil li ġej:

                              Ir-rata konsolidata tad-dazju għall-prodotti li jaqgħu fi ħdan il-linji bin-numru 1602 3230, 1602 3290 u 1602 39 għandha tkun ta’ EUR 2 765 għal kull tunnellata.

                              Għall-prodotti li jaqgħu fi ħdan il-linja bin-numru 1602 3230 tinfetaħ kwota tariffarja ta’ 79 705 tunnellata, li 14 000 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3290 tinfetaħ kwota tariffarja ta’ 2 865 tunnellata, li 2 100 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3921 tinfetaħ kwota tariffarja ta’ 10 tunnellati allokati lit-Tajlandja. Ir-rata fil-kwota għandha tkun ta’ EUR 630 għal kull tunnellata.

                              Għall-prodotti li jaqgħu fi ħdan il-linja bin-numru 1602 3929 tinfetaħ kwota tariffarja ta’ 13 720 tunnellata, li 13 500 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3940 tinfetaħ kwota tariffarja ta’ 748 tunnellata, li 600 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3980 tinfetaħ kwota tariffarja ta’ 725 tunnellata, li 600 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                  2.

                  L-importazzjonijiet taħt il-kwoti tariffarji msemmija fil-paragrafu 1 għandhom isiru fuq il-bażi ta’ ċertifikati tal-oriġini maħruġin b’mod mhux diskriminatorju mill-awtoritajiet kompetenti tat-Tajlandja.

                  3.

                  Jistgħu jsiru konsultazzjonijiet, fuq talba ta’ waħda mill-Partijiet, fi kwalunkwe mument fir-rigward ta’ kwalunkwe materja msemmija hawn fuq.

            Napprezza jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan huwa l-każ, din l-ittra u l-konferma tiegħek flimkien għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja.
      L-Unjoni Ewropea u t-Tajlandja għandhom jinnotifikaw lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ 14-il (erbatax-il) jum wara d-data tal-aħħar notifika.
      Nassigurak, Sinjur, mill-ikbar stima li għandi lejk.

            Għall-Unjoni Ewropea

      B.   Ittra min-naħa tat-Tajlandja

      Brussell, it-18 ta’ Ġunju 2012
      Sinjur,
      Għandi l-unur ngħarrfek li rċevejt l-ittra tiegħek tat-18 ta’ Ġunju 2012, li tinqara kif ġej:
      “Wara negozjati li saru taħt l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994, relattivament għat-tibdil fil-konċessjonijiet tal-UE fir-rigward tal-laħam tat-tjur ipproċessat, għandi l-unur nipproponi dan li ġej:

                  1.

                  L-Unjoni Ewropea għandha ddaħħal fl-Iskeda tagħha t-tibdil li ġej:

                              Ir-rata konsolidata tad-dazju għall-prodotti li jaqgħu fi ħdan il-linji bin-numru 1602 3230, 1602 3290 u 1602 39 għandha tkun ta’ EUR 2 765 għal kull tunnellata.

                              Għall-prodotti li jaqgħu fi ħdan il-linja bin-numru 1602 3230 tinfetaħ kwota tariffarja ta’ 79 705 tunnellata, li 14 000 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3290 tinfetaħ kwota tariffarja ta’ 2 865 tunnellata, li 2 100 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3921 tinfetaħ kwota tariffarja ta’ 10 tunnellati allokati lit-Tajlandja. Ir-rata fil-kwota għandha tkun ta’ EUR 630 għal kull tunnellata.

                              Għall-prodotti li jaqgħu fi ħdan il-linja bin-numru 1602 3929 tinfetaħ kwota tariffarja ta’ 13 720 tunnellata, li 13 500 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3940 tinfetaħ kwota tariffarja ta’ 748 tunnellata, li 600 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                              Għall-prodotti li jaqgħu fi ħdan il-linja bin-numru 1602 3980 tinfetaħ kwota tariffarja ta’ 725 tunnellata, li 600 tunnellata minnhom għandhom jiġu allokati lit-Tajlandja. Ir-rata fil-kwota għandha tkun ta’ 10,9 %.

                  2.

                  L-importazzjonijiet taħt il-kwoti tariffarji msemmija fil-paragrafu 1 għandhom isiru fuq il-bażi ta’ ċertifikati tal-oriġini maħruġin b’mod mhux diskriminatorju mill-awtoritajiet kompetenti tat-Tajlandja.

                  3.

                  Jistgħu jsiru konsultazzjonijiet, fuq talba ta’ waħda mill-Partijiet, fi kwalunkwe mument fir-rigward ta’ kwalunkwe materja msemmija hawn fuq.

            Napprezza jekk tikkonferma li l-Gvern tiegħek jaqbel mal-kontenut ta’ din l-ittra. Jekk dan huwa l-każ, din l-ittra u l-konferma tiegħek flimkien għandhom jikkostitwixxu Ftehim fil-forma ta’ Skambju ta’ Ittri bejn l-Unjoni Ewropea u t-Tajlandja.
      L-Unjoni Ewropea u t-Tajlandja għandhom jinnotifikaw lil xulxin bit-tlestija tal-proċeduri interni tagħhom għad-dħul fis-seħħ tal-Ftehim. Il-Ftehim għandu jidħol fis-seħħ 14 (erbatax-il) jum wara d-data tal-aħħar notifika.”
      B’dan għandi l-unur nesprimi l-qbil tal-Gvern tiegħi ma’ din l-ittra.

            Għar-Renju tat-Tajlandja


title: 2011/574/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/145

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009
   (2011/574/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009, flimkien mat-tweġibiet taċ-Ċentru (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u partikolarment l-Artikolu 185 tiegħu,

               —

               wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal-21 ta’ April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (3), u partikolarment l-Artikolu 23 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u partikolarment l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0107/2011),

               1.

               Jagħti l-kwittanza lid-Direttur taċ-Ċentru Ewropew għall-Prevenzjoni u l-Kontroll tal-Mard għall-implimentazzjoni tal-baġit taċ-Ċentru għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni u r-riżoluzzjoni li tifforma parti integrali minnha lid-Direttur taċ-Ċentru Ewropew għall-Prevenzjoni u l-Kontroll tal-Mard, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 124.

      (2)  ĠU L 248, 16.9.2002, p. 1.

      (3)  ĠU L 142, 30.4.2004, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-prevenzjoni u l-kontroll tal-mard għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Prevenzjoni u l-Kontroll tal-Mard għas-sena finanzjarja 2009, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u partikolarment l-Artikolu 185 tiegħu,

                  —

                  wara li kkunsidra r-Regolament (KE) Nru 851/2004 tal-Parlament Ewropew u tal-Kunsill tal-21 ta’ April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (3), u partikolarment l-Artikolu 23 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u partikolarment l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0107/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli, u t-tranżazzjonjiet sottostanti huma legali u regolari,

                  B.

                  billi fil-5 ta’ Mejju 2010 l-Parlament ta l-kwittanza lid-Direttur taċ-Ċentru Ewropew għall-Prevenzjoni u l-Kontroll tal-Mard fir-rigward tal-implimentazzjoni tal-baġit taċ-Ċentru għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni tal-kwittanza, inter alia:

                              —

                              innota li l-Qorti tal-Awdituri rrimarkat li madwar EUR 16 200 000 (li jirrappreżentaw 40 % tal-baġit totali taċ-Ċentru) kellhom jiġu trasferiti,

                              —

                              kien imħasseb li mill-31 ta’ Diċembru 2008 kien għadu ma ntlaħaqx ftehim fuq is-sede bejn iċ-Ċentru u l-Gvern Svediż,

                              —

                              irrimarka li kien għad hemm dgħufijiet fl-ippjanar tal-proċeduri tar-reklutaġġ,

                              —

                              iddeplora l-fatt li ċ-Ċentru ma ssodisfax b’mod komprensiv l-obbligu tiegħu biex jibgħat lill-awtorità responsabbli mill-kwittanza rapport imfassal mid-Direttur tiegħu li fih jagħti fil-qosor in-numru ta’ verifiki interni mwettqa mill-Awditur Intern hekk kif ipprovdut fl-Artikolu 72(5) tar-Regolament Finanzjarju strutturali,

                  C.

                  billi l-baġit taċ-Ċentru għas-sena 2009 kien ta’ EUR 51 000 000 li huwa żieda ta’ 25,3 % mis-sena finanzjarja 2008;

                  1.

                  Jinnota li l-baġit taċ-Ċentru żdied minn EUR 17 100 000 fl-2006 għal EUR 51 000 000 fl-2009;

                  2.

                  Jinnota li fl-2009 saru disponibbli EUR 51 000 000 bħala riżorsi għaċ-Ċentru, li minnhom EUR 48 100 000 ġew minn sussidji mill-baġit tal-Unjoni;

                  3.

                  Jissottolinja li l-implimentazzjoni ta’ approprjazzjonijiet għall-ħlasijiet tjiebet bi ftit għal 91 %, li jirrappreżenta ammont ta’ approprjazzjonijiet inutlizzati ta’ EUR 4.8 miljun; jinnota, madanakollu, li din is-sottoeżekuzzjoni hija marbuta mal-fatt li ċ-Ċentru llimita t-talba tiegħu għal approprjazzjonijiet għall-ħlasijiet biex inaqqas l-ammont ta’ likwidità fil-kont bankarju tiegħu fl-aħħar tas-sena, kif mitlub mill-Qorti tal-Awdituri u mill-Kummissjoni;

         Il-Prestazzjoni

                  4.

                  Għal darb’oħra jistieden liċ-Ċentru biex ifassal, f’tabella li għandha tkun annessa mar-rapport li jmiss tal-Qorti tal-Awdituri, tqabbil ta’ ħidmiet li saru tul is-sena li għaliha għandha tingħata l-kwittanza u s-sena finanzjarja ta’ qabel, sabiex l-awtorità tal-kwittanza tkun tista’ tivvaluta b’mod aktar effettiv il-prestazzjoni taċ-Ċentru minn sena għal oħra;

                  5.

                  Iqis, madanakollu, li ċ-Ċentru huwa istituzzjoni importanti li tista’ ssaħħaħ u tiżviluppa s-sorveljanza Ewropea tal-mard, u tevalwa u tikkomunika dwar theddidiet kurrenti u emerġenti għas-saħħa tal-bniedem mill-mard li jittieħed;

                  6.

                  Jindika l-kontributi importanti magħmulin miċ-Ċentru fil-miżuri għat-taqbida kontra l-pandemija H1N1 fl-2009, ngħidu aħna, permezz tal-pubblikazzjoni ta’ linji gwida preliminari dwar “L-użu ta’ vaċċini speċifiċi għall-influwenza pandemika matul il-pandemija H1N1 fl-2009”;

                  7.

                  Iqis li huwa meħtiaġ li jissaħħew is-setgħat taċ-Ċentru sabiex l-Unjoni jkollha kapaċità awtonoma biex tistudja l-gravità tar-riskji ta’ infezzjoni li kieku kellha sseħħ pandemija sabiex ikun possibbli t-titjib tal-koordinament bejn l-Istati Membri;

                  8.

                  Jinnota li ċ-Ċentru kien kapaċi jiżviluppa numru konsiderevoli ta’ prodotti u servizzi fl-2009 fl-epidemjoloġija, is-sorveljanza, il-prevenzjoni u l-kontroll ta’ mard li jittieħed kif ukoll jippubblika varjetà ta’ rapporti xjentifiċi;

                  9.

                  Jitlob lill-Qorti tal-Awdituri biex twettaq verifiki ta’ rendiment fuq iċ-Ċentru;

         It-trasferiment ta’ approprjazzjonijiet

                  10.

                  Huwa mħasseb li diġà fl-2006 l-Qorti tal-Awdituri rrapportat livell għoli ta’ trasferimenti li għandu impatt negattiv fuq l-implimentazzjoni tal-baġit u qed imur kontra l-prinċipju tal-annwalità; jirrimarka b’mod partikolari li l-approprjazzjonijiet ittrasferiti mill-2008, li jammontaw għal EUR 2 200 000, kellhom ikunu kkanċellati u fl-2009 l-approprjazzjonijiet ittrasferiti rrappreżentaw 42 % tat-Titolu II — Infiq amministrattiv u 63 % tat-Titolu III — Infiq operattiv; jistieden għalhekk liċ-Ċentru biex jinforma l-awtorità tal-kwittanza bil-miżuri li ttieħdu biex jissewwa dan in-nuqqas;

         Is-sede taċ-Ċentru

                  11.

                  Jilqa’ l-fatt li, fl-aħħar, il-President tal-Bord tat-Tmexxija u l-Ministru Svediż għas-Saħħa Pubblika u l-Kura tal-Anzjani ffirmaw Ftehim tas-Sede nhar it-30 ta’ Ġunju 2010 kif ukoll bidla li saret magħha fil-liġi biex tippermetti lill-personal taċ-Ċentru u l-familji tagħhom biex ikunu inklużi fir-reġistru tal-popolazzjoni Svediża;

         Awditjar intern

                  12.

                  Huwa mħasseb dwar il-fatt li għal darb’oħra ċ-Ċentru ma ssodisfax b’mod komprensiv l-obbligu tiegħu biex jibgħat lill-awtorità responsabbli mill-kwittanza rapport imfassal mid-Direttur tiegħu li fih jagħti fil-qosor il-kontenut tar-rakkomandazzjoni tas-Servizz tal-Awditjar Intern (SAI) kif ipprovdut fl-Artikolu 72(5) tar-Regolament Finanzjarju strutturali; huwa mħasseb, partikolarment, li, fir-rigward tas-segwitu ta’ rakkomandazzjonijiet li ġew aktar qabel, iċ-Ċentru rċieva rakkomandazzjoni “importanti ħafna” u seba’ rakkomandazzjonijiet oħra “importanti” mis-SAI imma ma tingħata l-ebda informazzjoni fuq il-kontenut tagħhom; iħeġġeġ għalhekk lid-Direttur taċ-Ċentru biex jipprovdi din l-informazzjoni,

                  13.

                  Jirrikonoxxi li fl-2009 s-SAI għamel ukoll awditjar fuq il-ġestjoni finanzjarja li kellu bħala objettiv ġenerali l-kisba ta’ assigurazzjoni raġonevoli fuq kemm huma xierqa l-kontrolli interni li jappoġġjaw proċeduri għall-ġestjoni finanzjarja, l-ippjanar tal-akkwist, l-implimentazzjoni tal-baġit, ir-rappurtar tat-tmexxija u l-monitoraġġ u l-kontrolli; jenfasizza li r-rakkomandazzjonijiet tas-SAI għandhom x’jaqsmu mal-ħtieġa li jkunu aġġornati u msaħħa l-proċeduri finanzjarji għal impenji u ħlasijiet biex ikunu ddefiniti u rrekordjati b’mod aktar preċiż il-kontrolli mwettqa;

                  14.

                  Jirreferi, fir-rigward tal-osservazzjonijiet l-oħra li qegħdin mad-Deċiżjoni tiegħu fuq il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) fuq il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 124.

         (2)  ĠU L 248, 16.9.2002, p. 1.

         (3)  ĠU L 142, 30.4.2004, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 141.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2013/620/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-osservazzjonijiet li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/351

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011
   (2013/620/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KE) Nru 521/2008 tat-30 ta’ Mejju 2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (4), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kunsill (UE) Nru 1183/2011 tal-14 ta’ Novembru 2011 li jemenda r-Regolament (KE) Nru 521/2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (5),

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0084/2013),

               1.

               Jagħti l-kwittanza lid-Direttur Eżekuttiv tal-Impriża Konġunta taċ-Ċelloli tal-Fjuwil u l-Idroġenu għall-implimentazzjoni tal-baġit tal-Impriża Konġunta għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Impriża Konġunta taċ-Ċelloli tal-Fjuwil u l-Idroġenu, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 6, 10.1.2013, p. 56.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 153, 12.6.2008, p. 1.

      (5)  ĠU L 302, 19.11.2011, p. 3.

      (6)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-osservazzjonijiet li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta taċ-Ċelloli tal-Fjuwil u l-Idroġenu għas-sena finanzjarja 2011, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05755/2013 — C7-0040/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament tal-Kunsill (KE) Nru 521/2008 tat-30 ta’ Mejju 2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (4), u b’mod partikolari l-Artikolu 11(4) tiegħu,

                  —

                  wara li kkunsidra r-Regolament tal-Kunsill (UE) Nru 1183/2011 tal-14 ta’ Novembru 2011 li jemenda r-Regolament (KE) Nru 521/2008 li jistabbilixxi Impriża Konġunta taċ-Ċelloli tal-Fjuwil u l-Idroġenu (5),

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (6), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0084/2013),

                  A.

                  billi l-Impriża Konġunta taċ-Ċelloli tal-Fjuwil u l-Idroġenu (l-“Impriża Konġunta”) ġiet stabbilita f’Mejju 2008 bħala sħubija pubblika privata mir-Regolament (KE) Nru 521/2008 għal perjodu sal-31 ta’ Diċembru 2017 biex tiffoka fuq l-iżvilupp ta’ applikazzjonjiet tas-suq u b’hekk tiffaċilita sforzi industrijali addizzjonali bil-għan li jinfirxu rapidament it-teknoloġiji taċ-ċelloli tal-fjuwil u tal-idroġenu,

                  B.

                  billi r-Regolament (KE) Nru 521/2008 kien emendat bir-Regolament (UE) Nru 1183/2011),

                  C.

                  billi l-Impriża Konġunta bdiet tgawdi minn awtonomija finanzjarja biss minn Novembru 2009, u fl-2011 ħarġet l-ewwel dikjarazzjonijiet finanzjarji annwali tagħha għal sena finanzjarja sħiħa;

                  D.

                  billi l-Membri tal-Impriża Konġunta huma l-Unjoni, irrappreżentata mill-Kummissjoni, in-New Energy World Industry Grouping (NEW-IG) u l-Komunità tar-Riċerka (N.ERGHY),

                  E.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Impriża Konġunta għas-sena finanzjarja 2011 huma affidabbli,

                  F.

                  billi l-Qorti tal-Awdituri tat opinjoni kwalifikata dwar il-legalità u r-regolarità tat-tranżazzjonijiet li fuqhom huma bbażati l-kontijiet tal-Impriża Konġunta;

                  G.

                  billi l-kontribuzzjoni massima mill-Unjoni għall-Impriża Konġunta għall-perjodu sħiħ hija EUR 470 000 000, li għandha titħallas mill-baġit tas-Seba’ Programm ta’ Qafas għar-Riċerka, li minnu l-proporzjon li huwa intiż għall-ispejjeż kurrenti ma jistax jeċċedi EUR 20 000 000,

         Il-ġestjoni baġitarja u finanzjarja

                  1.

                  Jilqa’ l-fatt li l-Qorti tal-Awdituri tiddikjara li fil-kontijiet annwali tagħha l-Impriża Konġunta tippreżenta b’mod ġust, fl-aspetti materjali kollha, il-pożizzjoni finanzjarja tagħha fil-31 ta’ Diċembru 2011 u r-riżultati tal-operazzjonijiet tagħha u l-flussi tal-flus tagħha għas-sena li ntemmet dakinhar, skont id-dispożizzjonijiet tar-Regoli Finanzjarji tagħha;

                  2.

                  Jinsab imħasseb fuq il-fatt li l-kontijiet annwali tal-Impriża Konġunta rċevew opinjoni kwalifikata mill-Qorti tal-Awdituri dwar il-legalità u r-regolarità tat-tranżazzjonijiet li fuqhom huma bbażati dawn il-kontijiet minħabba li tmienja biss mit-12-il awditu ex post, kif definit fl-istrateġija ta’ awditu ex post adottat mill-Bord Governattiv tal-Impriża Konġunta f’Jannar 2011, tlestew f’Settembru 2012, li jkopru EUR 4 800 000 (27 % tal-klejms għall-ispejjeż riċevuti mill-Impriża Konġunta fl-2011), u barra minn hekk tnejn mill-awditi sabu żbalji sinifikanti, li l-akbar żball minnhom (EUR 764 000) ġie kkoreġut is-sena ta’ wara;

                  3.

                  Jnnota li ħlief għall-kwistjonijiet deskritti fiż-żewġ awditi, it-tranżazzjonijiet li fuqhom huma bbażati l-kontijiet annwali tal-Impriża Konġunta għas-sena 2011, fl-aspetti materjali kollha huma legali u regolari;

                  4.

                  Jinnota barra minn hekk li l-baġit finali 2011 tal-Impriża Konġunta kien jinkludi approprjazzjonijiet ta’ impenn u ta’ pagament li jammontaw għal EUR 117 000 000 u EUR 60 000 000 rispettivament u li r-rati ta’ utilizzazzjoni għall-approprjazzjonijiet ta’ impenn u ta’ pagament disponibbli kienu ta’ 99,8 % u 87,9 % rispettivament, u jieħu nota tal-fatt li ammont ta’ EUR 112 000 000 li jirrapreżenta l-approprjazzjonijiet ta’ impenn disponibbli għal attivitajiet operattivi (Titolu III tal-baġit) kien implimentat permezz ta’ impenn globali relatat mas-sejħa għal proposti 2011;

                  5.

                  Jinnota bi tħassib li l-proċedura baġitarja deskritta fir-regoli finanzjarji tal-Impriża Konġunta ma ġietx segwita peress li d-deroga mogħtija mill-Kummissjoni li fl-istimi tad-dħul u l-ispejjeż jiddaħħlu approprjazzjonijiet imħassra għat-tliet snin sussegwenti kienet interpretata ħażin; jinnota li bħala konsegwenza tal-interpretazzjoni tal-Impriża Konġunta tal-proċedura baġitarja, l-eżitu baġitarju tas-sena 2011 huwa żbaljat peress li EUR 6 300 000 f’approprjazzjoni ta’ pagament riportati mill-2011 sal-2012 ma ġewx inklużi fil-kalkolu u l-kont tal-eżitu baġitarju għall-2010 ma jirriflettix l-ammont ta’ EUR 3 300 000 f’approprjazzjonijiet ta’ pagament riportati mill-2010 sal-2011;

                  6.

                  Jinsab imħasseb dwar il-fatt li l-impenji globali mhux użati mill-2010 li ammontaw għal EUR 10 400 000 u bid-data finali ta’ implimentazzjoni tal-31 ta’ Diċembru 2011, ma kinux diżimpenjati sa tmiem l-2011 imma kienu diżimpenjati f’Jannar 2012;

                  7.

                  Jirrikonoxxi li s-sejħiet għal proposti organizzati fl-2008, l-2009 u l-2010 rriżultaw fi ftehimiet ta’ għotjiet iffirmati li ammontaw għal total ta’ EUR 183 400 000, u fl-2011 tnediet ir-raba’ sejħa għal proposti li ammontat għal EUR 111 600 000, li tirrappreżenta 41 % u 25 % rispettivament tal-kontribuzzjoni massima tal-Unjoni lill-Impriża Konġunta għal attivitajiet ta’ riċerka; jinnota barra minn hekk li f’Jannar 2012 tnediet il-ħames sejħa għal proposti li ammontat għal EUR 79 000 000, 18 % oħra tal-kontribuzzjoni massima tal-Unjoni; jinnota l-progress fl-implimentazzjoni tal-baġit;

         Is-sistemi ta’ sorveljanza u kontroll

                  8.

                  Jinnota li fl-aħħar tas-sena 2011, il-proċessi ta’ attività sottostanti kienu vvalidati mill-Uffiċjal tal-Kontabbiltà kif meħtieġ mir-Regoli Finanzjarji tal-Impriża Konġunta b’ċertu numru ta’ nuqqasijiet li ġew identifikati; jinnota li ġie definit pjan ta’ azzjoni mill-Impriża Konġunta biex jindirizza dawk in-nuqqasijiet identifikati u li skont l-Impriża Konġunta l-parti l-kbira tal-azzjonijiet huma implimentati;

         Valutazzjoni annwali tal-livell tal-kontribuzzjoni in natura

                  9.

                  Jilqa’ l-fatt li l-metodu għall-evalwazzjoni tal-livell tal-kontribuzzjoni in natura ġie ffinalizzat u kien valutat konġuntament mis-Servizz tal-Awditjar Intern tal-Kummissjoni (IAS) u l-Kapaċità tal-Awditjar Intern tal-Impriża Konġunta (IAC) f’April 2012;

                  10.

                  Jieħu debitament nota tal-fatt li l-livell aggregat tal-kontribuzzjonijiet in natura validitati mill-Uffiċjal Awtorizzanti fit-8 ta’ Frar 2012 kien ta’ EUR 347 600 000 u r-rapport ta’ valutazzjoni kkonkluda li dan l-ammont għandu jitnaqqas bl-ammont ta’ EUR 930 000 peress li ċerti parteċipanti kienu ppreżentaw l-ispejjeż bbaġitati tagħhom fuq il-bażi ta’ sistema ta’ rata fissa ta’ 60 % għall-kalkolu tal-ispejjeż indiretti minflok r-rata fissa ta’ 20 % applikabbli għall-Impriża Konġunta; jinnota li din il-korrezzjoni saret;

         Il-ġestjoni tat-teżor

                  11.

                  Jenfasizza l-fatt li fl-aħħar ta’ Diċembru 2011 il-bilanċ fil-kont bankarju tal-Impriża Konġunta kien ta’ EUR 9 200 000 u bejn ix-xhur ta’ Awwissu 2011 u Diċembru 2011 il-bilanċ tal-kexx tal-Impriża Konġunta kien ivarja bejn madwar EUR 30 000 000 u EUR 60 000 000; iħeġġeġ lill-Impriża Konġunta timplimenta, flimkien mal-Kummissjoni, il-miżuri neċessarji kollha sabiex timminimizza l-bilanċi ta’ kexx f’kontijiet għal-livelli li huma meħtieġa;

         Kwistjonijiet ta’ ġestjoni oħra

                  12.

                  Jirrikonoxxi li matul l-2011, l-Impriża Konġunta stabbilixxiet Pjan ta’ Kontinwità tal-Attivitajiet u wettqet proġress fir-rigward tal-formalizzazzjoni tal-politiki ta’ sigurtà tal-IT bil-Pjan ta’ Kontinwità tal-Attivitajiet inkluż pjan ta’ rkupru minn diżastru adottat f’Ġunju 2012;

                  13.

                  Jieħu nota tal-fatt li r-Regoli Finanzjarji tal-Impriża Konġunta għadhom ma ġewx emendati sabiex jinkludu d-dispożizzjoni li tirreferi għas-setgħat tal-Awditur Intern tal-Kummissjoni; jinnota madankollu li r-rwoli rispettivi tal-IAS u l-IAC ġew definiti u approvati mill-Bord Governattiv f’Marzu 2011;

                  14.

                  Jilqa’ l-fatt li l-Ftehim mal-Istat Ospitanti bejn l-Impriża Konġunta u l-awtoritajiet Belġjani dwar spazju għall-uffiċċji, privileġġi u immunitajiet u appoġġ ieħor li għandu jingħata ġie ffirmat fit-3 ta’ Frar 2012;

         Kwistjonijiet oħra

                  15.

                  Itenni l-istedina tiegħu lill-Qorti tal-Awdituri biex, fi żmien raġonevoli, tipprovdi rapport speċjali lill-Parlament dwar kwistjonijiet komuni li jinqalgħu minħabba n-natura tal-impriżi konġunti, u li għandhom jiġu indirizzati mill-impriżi konġunti flimkien mas-sħab tagħhom sabiex jiġi żgurat il-valur miżjud tagħhom u t-twettiq effiċjenti tal-programmi ta’ riċerka, ta’ żvilupp teknoloġiku u ta’ dimostrazzjoni tal-Unjoni; jirrimarka wkoll li dak ir-rapport għandu jinkludi valutazzjoni tal-effikaċja tal-istabbiliment u l-istruttura tal-impriżi konġunti.

         (1)  ĠU C 6, 10.1.2013, p. 56.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 153, 12.6.2008, p. 1.

         (5)  ĠU L 302, 19.11.2011, p. 3.

         (6)  ĠU L 357, 31.12.2002, p. 72.


title: 2013/564/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/189

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2011
   (2013/564/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 216/2008 tal-Parlament Ewropew u tal-Kunsill (4) li jistabbilixxi Aġenzija Ewropea tas-Sikurezza tal-Avjazzjoni, u b’mod partikolari l-Artikolu 60 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0075/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea tas-Sikurezza tal-Avjazzjoni għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea tas-Sikurezza tal-Avjazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 53.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 79, 19.3.2008, p. 1.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea tas-Sikurezza tal-Avjazzjoni għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea tas-Sikurezza tal-Avjazzjoni għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea tas-Sikurezza tal-Avjazzjoni għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 216/2008 tal-Parlament Ewropew u tal-Kunsill (4) li jistabbilixxi Aġenzija Ewropea tas-Sikurezza tal-Avjazzjoni, u b’mod partikolari l-Artikolu 60 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0075/2013),

                  A.

                  billi l-Qorti tal-Awdituri stqarret li kisbet assigurazzjoni raġonevoli li l-kontijiet annwali tal-Aġenzija Ewropea tas-Sikurezza tal-Avjazzjoni (“l-Aġenzija”) għas-sena finanzjarja 2011 huma affidabbli u li t-tranżazzjonijiet sottostanti huma legali u regolari;

                  B.

                  billi fl-10 ta’ Mejju 2012, il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tal-Aġenzija għas-sena finanzjarja 2010 (6), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                              —

                              stieden lill-Aġenzija tieħu miżuri adegwati sabiex tevita nuqqasijiet li jqiegħdu f’riskju t-trasparenza tal-proċess ta’ akkwist kif ukoll il-prinċipju ta’ ġestjoni finanzjarja tajba,

                              —

                              stieden lill-Kummissjoni tiżgura li l-Aġenzija tapplika r-regoli tal-Unjoni b’mod korrett; enfasizza l-importanza tat-trasparenza fil-proċeduri ta’ akkwist u ta’ għażla tal-persunal,

                              —

                              stieden lill-Aġenzija tqis b’mod adegwat l-isfond professjonali tal-membri tal-persunal tagħha sabiex tevita kwalunkwe kunflitt ta’ interess; kien tal-opinjoni li l-politika tal-Aġenzija dwar il-kunflitt ta’ interess għandha tistabbilixxi sa liema punt impjegat tal-Aġenzija jista’ jkun involut fiċ-ċertifikazzjoni ta’ inġenju tal-ajru li kien ħadem fuqu qabel ma ngħaqad mal-Aġenzija, kif ukoll taħt liema kundizzjonijiet,

                              —

                              stieden lill-Aġenzija tadotta proċessi effikaċi li jindirizzaw kif xieraq każijiet potenzjali ta’ allegazzjonijiet ta’ kunflitt ta’ interess fi ħdan l-Aġenzija; stieden lill-Aġenzija barra minn hekk, tippubblika fuq il-websajt tagħha d-dikjarazzjonijiet ta’ interess u l-isfond professjonali tal-esperti tagħha, il-persunal amministrattiv, il-membri tal-Bord Amministrattiv u kwalunkwe persuna oħra li l-attivitajiet tagħha huma relatati mal-proċess ta’ ċertifikazzjoni; indika li l-Aġenzija għandha ssegwi l-linji gwida tal-Organizzazzjoni għall-Kooperazzjoni u l-Iżvilupp Ekonomiċi (OECD) fil-qasam tal-kunflitt ta’ interess;

                              —

                              stieden lill-Aġenzija timplimenta ulterjorment l-istruttura eżistenti bbażata fuq l-attività għall-baġit operattiv sabiex tistabbilixxi rabta ċara bejn il-programm ta’ ħidma u l-previżjonijiet finanzjarji u ttejjeb aktar il-monitoraġġ u r-rappurtar tal-prestazzjoni,

                              —

                              stieden lill-Aġenzija ttejjeb ulterjorment id-dokumentazzjoni tal-ippjanar ta’ spezzjoni u l-programmazzjoni tal-ispezzjoni; fakkar lill-Aġenzija dwar l-importanza li jiġu dokumentati l-valutazzjoni tar-riskju u l-kriterji li jintużaw fl-istabbiliment tal-ippjanar ta’ spezzjoni tagħha bil-għan li jiġi ġġustifikat il-proċess intern tagħha tat-teħid ta’ deċiżjonijiet fir-rigward ta’ każijiet li jippreżentaw nuqqasijiet sinifikanti li jaffettwaw s-sikurezza taċ-ċittadini tal-Unjoni,

                              —

                              stieden ukoll lill-Aġenzija ttejjeb aktar l-effikaċja tagħha fil-ġestjoni ta’ kwistjonijiet ewlenin ta’ sikurezza billi:

                                          —

                                          timmonitorja l-informazzjoni,

                                          —

                                          tnaqqas it-tul ta’ żmien għar-rappurtar u l-implimentazzjoni,

                                          —

                                          jiġi dokumentat il-proċess ta’ teħid ta’ deċiżjonijiet bejn l-Aġenzija u l-Kummissjoni,

                                          —

                                          ittaffi adegwatament ir-riskju ta’ kwalunkwe sitwazzjoni potenzjali ta’ kunflitt ta’ interess,

                  C.

                  billi l-Aġenzija hija ffinanzjata minn miżati, ħlasijiet u dħul ieħor b’total ta’ madwar 75 % filwaqt li l-kontribuzzjonijiet mill-baġit tal-UE jammontaw għal madwar 25 % tal-finanzjament tagħha,

                  D.

                  billi, skont il-Qorti tal-Awdituri, il-baġit tal-Aġenzija għas-sena finanzjarja 2011 kien ta’ EUR 138 700 000 meta mqabbel ma’ EUR 137 200 000 fl-2010, li jfisser żieda ta’ 1,09 %;

                  E.

                  billi, skont il-Qorti tal-Awdituri, il-kontribuzzjoni tal-Unjoni għall-baġit tal-Aġenzija għall-2011 kienet ta’ EUR 34 400 000, meta mqabbla ma’ EUR 34 197 000 fl-2010, li tfisser żieda ta’ 0,59 %;

                  1.

                  Jenfasizza l-kontribut importanti tal-Aġenzija sabiex iżżomm livell għoli u uniformi ta’ sikurezza tal-avjazzjoni ċivili fl-Ewropa;

         Il-ġestjoni baġitarja u finanzjarja

                  2.

                  Jieħu nota tar-rapport tal-Qorti tal-Awdituri li l-kontribuzzjoni tal-Unjoni lill-Aġenzija għall-2011 kienet tammonta għal EUR 34,4 miljun meta mqabbla ma’ EUR 34,2 miljun fl-2010;

                  3.

                  Jinnota mir-rapport tal-Qorti tal-Awdituri li l-baġit totali ta’ EUR 138 700 000 kien jinkludi:

                              —

                              EUR 34,4 miljun, li jirrappreżenta s-sussidju tal-Unjoni (24,8 %),

                              —

                              EUR 75,2 miljun, li jirrappreżenta d-dħul proprju tal-Aġenzija (54,2 %),

                              —

                              EUR 1,7 miljun, li jirrappreżenta kontribuzzjoni minn pajjiżi terzi (1,2 %),

                              —

                              EUR 24,7 miljun, li jirrappreżenta dħul assenjat minn miżati u ħlasijiet (17,8 %),

                              —

                              EUR 1,4 miljun, li jirrappreżenta dħul ieħor tal-Aġenzija (1 %),

                              —

                              EUR 1,2 miljun, li jirrappreżenta sussidji oħrajn (1 %),

                  4.

                  Jirrikonoxxi li l-isforzi għall-monitoraġġ baġitarju matul is-sena finanzjarja kkontribwixxew lejn ir-rata għolja ta’ implimentazzjoni tal-baġit ta’ 98,80 %;

         Impenji u riporti

                  5.

                  Jistabbilixxi, mir-Rapport Annwali tal-Aġenzija tal-2011, li l-Aġenzija fl-2011 użat biss approprjazzjonijiet mhux differenzjati;

                  6.

                  Jirrikonoxxi mir-rapport tal-Qorti tal-Awdituri li t-tnaqqis fil-koeffiċjent tal-pajjiż għall-Ġermanja f’Ġunju 2010 wassal għal eċċess sinifikanti fl-approprjazzjonijiet ta’ Titolu I “Nefqa fuq il-Persunal” tal-Aġenzija għall-2011 u li madwar EUR 3 miljun (7 % tal-approprjazzjonijiet) ġew trasferiti minn Titolu I għal linji baġitarji diversi f’Titolu III “Nefqa Operattiva”, minkejja r-rata ta’ implimentazzjoni baxxa tagħhom fir-rigward ta’ pagamenti; jinnota barra minn hekk, li dan it-trasferiment minn titolu għal titolu, li biddel kunsiderevolment l-istruttura tal-baġit, ma tpoġġiex quddiem il-Bord Amministrattiv tal-Aġenzija għall-approvazzjoni; jistieden lill-Aġenzija tinforma lill-awtorità tal-kwittanza dwar l-azzjonijiet meħuda billi din is-sitwazzjoni ma tikkonformax mal-prinċipju baġitarju tal-ispeċifikazzjoni;

                  7.

                  Jinnota li t-trasferiment żied l-approprjazzjonijiet ta’ Titolu III għal EUR 13,7 miljun u li fl-aħħar tal-2011, ġew riportati EUR 7,8 miljun għall-2012, u li l-ammont riportat jikkostitwixxi 56,9 % tal-ammont miżjud; jesiġi li l-Aġenzija tinforma lill-awtorità tal-kwittanza dwar l-azzjonijiet meħuda sabiex jitnaqqas il-livell għoli ta’ riporti billi dan mhuwiex konformi mal-prinċipju baġitarju tal-annwalità;

                  8.

                  Josserva mill-AAR li l-konsum totali ta’ approprjazzjonijiet ta’ impenn laħaq EUR 148 450 344,53, li EUR 121 966 394,59 minnhom ġew impenjati u EUR 26 483 949,94 f’approprjazzjonijiet ta’ kreditu minn dħul assenjat ġew riportati awtomatikament skont l-Artikolu 10 tar-Regolament Finanzjarju tal-Aġenzija; josserva li dan ir-riport jikkostitwixxi 17,8 % tat-total; jistieden lill-Aġenzija tinforma lill-awtorità tal-kwittanza bl-azzjonijiet meħuda sabiex jitnaqqas il-livell għoli ta’ riporti billi dan mhuwiex konformi mal-prinċipju baġitarju tal-annwalità; jitlob lill-Kummissjoni tressaq kemm jista’ jkun malajr proposta sabiex tissolva l-kontradizzjoni bejn il-prinċipju tal-annwalità u l-ħtieġa li jiġu ffinanzjati proġetti ta’ ċertifikazzjoni pluriennali;

         Is-sistemi ta’ sorveljanza u kontroll

                  9.

                  Jirrikonoxxi mir-rapport tal-Qorti tal-Awdituri li l-Aġenzija jeħtieġ li ttejjeb il-ġestjoni tal-assi fissi; jistieden lill-Aġenzija tinforma lill-awtorità tal-kwittanza bħala kwistjoni ta’ urġenza bl-azzjonijiet li ttieħdu sabiex tittejjeb is-sistema ta’ inventarju u l-ġestjoni finanzjarja tal-kostijiet ta’ proġetti interni tal-IT;

                  10.

                  Jinnota bi tħassib li fl-aħħar tal-2011, l-Aġenzija kellha bilanċi bankarji ta’ EUR 55 miljun (2010: EUR 49 miljun) f’bank wieħed biss; jinnota l-intenzjoni tal-Aġenzija li tiftaħ kontijiet bankarji minn tal-anqas f’żewġ banek, kif rakkomandat mill-Qorti tal-Awdituri; jinnota għal dan il-għan, il-pjan tagħha li tniedi sejħa għal offerti nnegozjata fil-bidu tal-2013; jistieden lill-Aġenzija tinforma lill-awtorità tal-kwittanza dwar il-konklużjoni tal-azzjonijiet meħuda sabiex jitnaqqas ir-riskju finanzjarju tagħha;

         Kunflitt ta’ interess u Trasparenza

                  11.

                  Jilqa’ l-fatt li l-Qorti tal-Awdituri wettqet awditu li kellu l-għan jevalwa l-politiki u l-proċeduri għall-ġestjoni ta’ sitwazzjonijiet ta’ kunflitt ta’ interess għal erba’ Aġenziji Ewropej, inkluża l-Aġenzija Ewropea tas-Sikurezza tal-Avjazzjoni, u ppreżentat r-riżultati tal-awditu fir-Rapport Speċjali tal-Qorti tal-Awdituri Nru 15/2012;

                  12.

                  Jiddispjaċih li skont is-sejbiet tal-Qorti tal-Awdituri, fil-ħin tat-tlestija tal-ħidma fuq il-post (Ottubru 2011), il-ġestjoni min-naħa tal-Aġenzija tas-sitwazzjonijiet ta’ kunflitt ta’ interess ma kinitx adegwata; jiddispjaċih barra minn hekk, li l-Aġenzija ma kellha l-ebda politika stabbilita għall-ġestjoni tal-kunflitti ta’ interess;

                  13.

                  Itenni li l-Aġenzija għandha tevita milli tassenja membru tal-persunal, ingaġġat minn manifattur tal-inġenji tal-ajru, sabiex jaħdem fuq iċ-ċertifikazzjoni ta’ inġenju tal-ajru li kien jaħdem fuqu waqt li kien impjegat mill-manifattur, billi dan jista’ jwassal għal sitwazzjoni ta’ kunflitt ta’ interess; jinnota li sitwazzjoni bħal din ġrat tal-anqas f’każ wieħed ta’ ċertifikazzjoni; jindika li l-prinċipju uniku ta’ kolleġjalità għall-valutazzjonijiet tekniċi u l-proċess ta’ teħid ta’ deċiżjonijiet minnu nnifsu mhuwiex qed jevita riskji ta’ kunflitt ta’ interess;

                  14.

                  Jinnota li l-Aġenzija ħadet għadd ta’ passi b’segwitu għall-awditu tal-Qorti tal-Awdituri u l-publikazzjoni tar-Rapport Speċjali Nru 15/2012, u b’mod partikolari:

                              —

                              fl-1 ta’ Awwissu 2012, l-Aġenzija adottat Kodiċi ta’ Kondotta rivedut għall-persunal tal-EASA, inkluża politika dwar ir-rigali u l-ospitalità flimkien ma’ politika dwar il-prevenzjoni u l-mitigazzjoni tal-kunflitti ta’ interess, li jkopru r-rakkomandazzjonijiet tal-Qorti tal-Awdituri u huma konformi mal-linji gwida tal-OECD; jinnota li l-politika għall-Kunflitt ta’ Interess tesiġi li l-maniġers kollha, il-membri tal-Kumitat Eżekuttiv u l-membri tal-persunal li jokkupaw karigi sensittivi u l-esperti esterni involuti fl-attivitajiet ewlenin tal-Aġenzija jimlew Dikjarazzjoni ta’ Interess; jitlob li barra id-Dikjarazzjonijiet ta’ Interess tal-membri tal-persunal, jiġu magħmula pubbliċi wkoll dawk tal-maniġers u tal-esperti esterni fuq il-websajt tas-SEAE;

                              —

                              fl-1 ta’ Awwissu 2012, l-Aġenzija ħolqot Kumitat tal-Etika sabiex tiġi żgurata valutazzjoni indipendenti, imparzjali u oġġettiva tad-dikjarazzjonijiet ta’ interess tal-persunal tal-Aġenzija, jiġi pprovdut appoġġ lill-maniġers fil-valutazzjoni tal-formola mimlija tad-dikjarazzjoni ta’ interess u tiġi indirizzata kwalunkwe kwistjoni relatata li titressaq quddiem il-Kumitat tal-Etika; il-Kumitat tal-Etika issa huwa kompletament operattiv ladarba adotta r-regoli ta’ proċedura tiegħu, inklużi kriterji dettaljati għall-evalwazzjoni u l-valutazzjoni tad-Dikjarazzjonijiet ta’ Interess tal-persunal tal-Aġenzija; jinnota li l-membri tal-Bord Amministrattiv mhumiex lesti jiffirmaw dikjarazzjoni ta’ interess; jitlob li tittieħed azzjoni dwar din il-kwistjoni u jħeġġeġ lill-President tal-Bord Amministrattiv jinforma lill-awtorità tal-kwittanza dwar din is-sitwazzjoni;

                              —

                              fil-preżent (Jannar 2013), l-Aġenzija qed timplimenta l-politika għall-Kunflitti ta’ Interess, inkluż taħriġ obbligatorju pprovdut minn konsulent estern għall-membri kollha tal-persunal tal-Aġenzija kif ukoll taħriġ introduttorju fuq bażi regolari għall-membri tal-persunal ġodda tal-Aġenzija,

                              —

                              fl-1 ta’ Awwissu 2012, inħareġ kodiċi ta’ kondotta simili għall-Bord tal-Appell u qabel l-aħħar ta’ Frar 2013 se jiġi pprovdut taħriġ minn konsulent estern lill-Membri tal-Bord tal-Appell,

                              —

                              f’Ġunju 2012, l-Aġenzija ħarġet proposta għal kodiċi ta’ kondotta għall-Bord Amministrattiv tagħha; sussegwentement il-Kummissjoni ħadet it-tmexxija, bl-appoġġ tal-Aġenzija, sabiex il-kodiċi ta’ kondotta jiġi adottat mill-Bord Amministrattiv;

                        Jesiġi li l-Aġenzija tkompli taġixxi fuq ir-rakkomandazzjonijiet tal-Qorti tal-Awdituri sabiex jiġi evitat kwalunkwe kunflitt ta’ interess fid-diversi strutturi governattivi u operazzjonali tagħha u tirrapporta lill-awtorità tal-kwittanza dwar l-implimentazzjoni tal-politiki u l-proċeduri msemmija hawn fuq, kif ukoll dwar kwalunkwe żvilupp ulterjuri fir-rigward tal-ġestjoni tal-kunflitti ta’ interess;

                  15.

                  Jistieden lill-Aġenzija tintroduċi fir-rapporti ta’ attività annwali tagħha taqsima speċjali li tiddeskrivi l-azzjonijiet meħuda għall-prevenzjoni u l-immaniġġjar tal-kunflitt ta’ interess, li għandha tinkludi fost l-oħrajn:

                              —

                              in-numru ta’ każijiet ta’ kunflitt ta’ interess ivverifikati,

                              —

                              in-numru ta’ każijiet “revolving door”,

                              —

                              il-miżuri li ttieħdu f’kull kategorija ta’ każijiet,

                              —

                              in-numru ta’ proċeduri ta’ ksur ta’ fiduċja mnedija u l-eżiti tagħhom,

                              —

                              is-sanzjonijiet applikati;

                  16.

                  Jirrikonoxxi li l-kurrikulu tal-karriera tad-Direttur Eżekuttiv tal-Aġenzija u erba’ Diretturi oħra issa jinsabu disponibbli fuq il-websajt tagħha flimkien mad-dikjarazzjonijiet ta’ interess rispettivi tagħhom; jieħu nota tal-isforzi tal-Aġenzija għal aktar trasparenza, iżda jibqa’ tal-fehma li dawn id-dispożizzjonijiet għandhom japplikaw ukoll għal kwalunkwe espert/membru tal-persunal involut fil-proċess ta’ ċertifikazzjoni tal-inġenji tal-ajru, kif espress matul il-proċedura ta’ kwittanza 2010; jistieden lill-Aġenzija tinforma lill-awtorità tal-kwittanza kemm jista’ jkun malajr dwar il-progress li sar b’rabta ma’ din il-kwistjoni;

                  17.

                  Jiddispjaċih li la l-kurrikulu tal-karriera (inkluż tal-anqas l-isfond professjonali), u lanqas id-dikjarazzjoni tal-interessi tal-Membri u l-Osservaturi tal-Bord Amministrattiv ma huma disponibbli pubblikament fuq il-websajt tal-Aġenzija kif mitlub matul l-aħħar proċedura ta’ kwittanza; iħeġġeġ lill-Aġenzija u lill-Bord Amministrattiv tagħha jieħdu miżuri immedjati sabiex din is-sitwazzjoni tissolva;

         L-awditu intern

                  18.

                  Jirrikonoxxi mir-Rapport Annwali dwar l-Awditu Intern għall-2011, li fl-2011, is-Servizz tal-Awditjar Intern (IAS) wettaq valutazzjoni tal-progress li sar mill-Aġenzija fl-implimentazzjoni tar-rakkomandazzjonijiet li saru b’riżultat tal-awditu tal-2006 dwar l-implimentazzjoni tal-istandards ta’ kontroll intern tal-Kummissjoni, is-segwitu sussegwenti fl-2007, l-awditu tal-2008 tal-Introjtu u l-Ispejjeż Diretti u l-awditu tal-2009 tal-Ġestjoni tar-Riżorsi Umani; jinnota, madankollu, li s-Servizz tal-Awditjar Intern ikkonferma li 16 mit-18-il rakkomandazzjoni ġew implimentati b’mod adegwat u effikaċi; jistieden lill-Aġenzija żżomm lill-awtorità tal-kwittanza infurmata dwar l-azzjonijiet meħuda sabiex jiġi kkompletati ż-żewġ rakkomandazzjonijiet li fadal;

         Il-proċeduri ta’ reklutaġġ

                  19.

                  Jinnota mill-AAR li fl-2011, l-Aġenzija kkonkludiet 85 kuntratt ġdid ta’ impjieg u li sal-aħħar tas-sena impjegat total ta’ 642 membru tal-persunal;

                  20.

                  Jirrikonoxxi mir-rapport tal-Qorti tal-Awdituri, il-ħtieġa dejjem tikber li l-Aġenzija ttejjeb it-trasparenza tal-proċeduri ta’ għażla tal-persunal; jistieden lill-Aġenzija tinforma lill-awtorità tal-kwittanza dwar l-azzjonijiet meħuda sabiex jittejbu l-proċeduri ta’ reklutaġġ;

                  21.

                  Ifakkar lill-Aġenzija dwar l-importanza li jiġu żgurati kriterji adegwati għat-taħriġ u l-kwalifiki għall-gruppi ta’ spezzjoni u l-mexxejja tal-gruppi; jistieden lill-Aġenzija tkompli tagħmel sforz f’dan ir-rigward;

                  22.

                  Jirreferi, fir-rigward tal-kummenti l-oħra li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (7) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 53.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 79, 19.3.2008, p. 1.

         (5)  ĠU L 357, 31.12.2002, p. 72.

         (6)  ĠU L 286, 17.10.2012, p. 175.

         (7)  Testi adottati, P7_TA(2013) 134 (Ara paġna 374 ta’ dan il-Ġurnal Uffiċjali).


title: 2011/853/UE: Deċiżjoni tal-Kunsill tad- 29 ta’ Novembru 2011 dwar l-iffirmar, f’isem l-Unjoni, tal-Konvenzjoni Ewropea dwar il-Protezzjoni Legali tas-Servizzi ibbażata fuq, jew tikkonsisti minn Aċċess Kondizzjonali#Konvenzjoni Ewropea dwar il-Protezzjoni Legali tas-Servizzi ibbażati fuq, jew tikkonsisti minn, Aċċess Kondizzjonali

text:
               20.12.2011

               MT

               Il-Ġurnal Uffiċjali tal-Unjoni Ewropea

               L 336/1

         DEĊIŻJONI TAL-KUNSILL
   tad-29 ta’ Novembru 2011
   dwar l-iffirmar, f’isem l-Unjoni, tal-Konvenzjoni Ewropea dwar il-Protezzjoni Legali tas-Servizzi ibbażata fuq, jew tikkonsisti minn Aċċess Kondizzjonali
   (2011/853/UE)
   IL-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea u b’mod partikolari l-Artikolu 114 tiegħu, flimkien mal-Artikolu 218(5) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Fis-16 ta’ Lulju 1999, il-Kunsill awtorizza lill-Kummissjoni sabiex tinnegozja fi ħdan il-Kunsill tal-Ewropa, f’isem il-Komunità Ewropea, konvenzjoni dwar il-protezzjoni legali tas-servizzi ibbażata fuq, jew tikkonsisti minn, aċċess kondizzjonali.

               (2)

               Il-Konvenzjoni Ewropea dwar il-Protezzjoni Legali tas-Servizzi ibbażata fuq, jew tikkonsisti minn, Aċċess Kondizzjonali (“il-Konvenzjoni”) ġiet adottata mill-Kunsill għall-Ewropa fl-24 ta’ Jannar 2001.

               (3)

               Il-Konvenzjoni tistabbilixxi qafas regolatorju li huwa kważi identiku għal dak mqiegħed fid-Direttiva 98/84/KE tal-Parlament Ewropew u tal-Kunsill tal-20 ta’ Novembru 1998 dwar il-protezzjoni legali tas-servizzi ibbażata fuq jew tikkonsisti minn aċċess kondizzjonali (1).

               (4)

               Il-Konvenzjoni daħlet fis-seħħ fl-1 ta’ Lulju 2003 u hija miftuħa għall-iffirmar mill-Unjoni u l-Istati Membri tagħha.

               (5)

               L-iffirmar tal-Konvenzjoni se tgħin biex tiġi estiża l-applikazzjoni ta’ dispożizzjonijiet simili għal dawk fid-Direttiva 98/84/KE lil hinn mill-fruntieri tal-Unjoni u biex tiġi stabbilita liġi dwar is-servizzi b’aċċess kondizzjonali li tkun applikabbli fil-kontinent Ewropew kollu.

               (6)

               Permezz tal-adozzjoni tad-Direttiva 98/84/KE, l-Unjoni eżerċitat il-kompetenza interna tagħha fl-oqsma koperti mill-Konvenzjoni ħlief fir-rigward tal-Artikoli 6 u 8 tagħha, dment li l-Artikolu 8 huwa relatat mal-miżuri fl-Artikolu 6. Għalhekk, il-Konvenzjoni għandha tiġi ffirmata kemm mill-Unjoni kif ukoll mill-Istati Membri tagħha.

               (7)

               Il-Konvenzjoni għandha tiġi ffirmata f’isem l-Unjoni, soġġett għall-konklużjoni tagħha,

         ADOTTAW DIN ID-DEĊIŻJONI:
   Artikolu 1
   L-iffirmar tal-Konvenzjoni Ewropea dwar il-Protezzjoni Legali tas-Servizzi ibbażata fuq, jew tikkonsisti minn Aċċess Kondizzjonali huwa b’dan awtorizzat f’isem l-Unjoni, soġġett għall-konklużjoni tal-Konvenzjoni.
   It-test tal-Konvenzjoni huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna/i awtorizzata/i sabiex tiffirma/jiffirmaw, f’isem l-Unjoni, il-Konvenzjoni.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, id-29 ta’ Novembru 2011.

            Għall-Kunsill

            Il-President

         K. SZUMILAS

      (1)  ĠU L 320, 28.11.1998, p. 54.

      TRADUZZJONI
      KONVENZJONI EWROPEA DWAR IL-PROTEZZJONI LEGALI TAS-SERVIZZI IBBAŻATI FUQ, JEW TIKKONSISTI MINN, AĊĊESS KONDIZZJONALI
      PREAMBOLU
      L-Istati Membri tal-Kunsill tal-Ewropa, l-Istati l-oħrajn u l-Komunità Ewropea firmatarji ta’ din,
      Billi l-għan tal-Kunsill tal-Ewropa huwa li jikseb għaqda akbar bejn il-Membri tiegħu;
      Filwaqt li jżommu f’moħħhom ir-Rakkomandazzjoni Nru. R (91) 14 tal-Kumitat tal-Ministri dwar il-protezzjoni legali tas-servizzi televiżivi kkodifikati;
      Billi l-piraterija tad-dekodifikaturi ta’ apparat għal servizzi kkodifikati għadha problema madwar l-Ewropa;
      Wara li nnotaw li tfaċċaw tipi ġodda ta’ servizzi u apparat ta’ aċċess kondizzjonali, kif ukoll forom ġodda ta’ aċċess illegali għal dawn, minn meta kienet ġiet adottata r-Rakkomandazzjoni msemmija qabel;
      Wara li nnotaw li hemm differenzi kbar li jeżistu fl-Istati Ewropej fil-liġi li tirregola l-protezzjoni tas-servizzi ibbażata fuq, jew tikkonsisti minn, aċċess kondizzjonali;
      Wara li nnotaw li l-aċċess illegali jhedded il-vijabbiltà ekonomika tal-organizzazzjonijiet li jipprovdu servizzi ta’ xandir u servizzi tas-soċjetà tal-informazzjoni u, konsegwentement, jista’ jaffettwa d-diversità tal-programmi u tas-servizzi offruti lill-pubbliku;
      Konvinti mill-ħtieġa li jsegwu politika komuni bl-għan ta’ protezzjoni tas-servizzi ibbażata fuq, jew tikkonsisti minn, aċċess kondizzjonali;
      Konvinti li pieni kriminali, amministrattivi jew pieni oħra jista’ jkollhom rwol effikaċi fil-prevenzjoni tal-attivitajiet illegali kontra s-servizzi ta’ aċċess kondizzjonali;
      Waqt li jemmnu li għandha tingħata attenzjoni partikolari lill-attivitajiet illeċiti li jsiru għal skopijiet kummerċjali;
      Filwaqt li jikkunsidraw l-istrumenti internazzjonali eżistenti li fihom dispożizzjonijiet bil-għan ta’ protezzjoni tas-servizzi, ibbażata fuq jew tikkonsisti minn aċċess kondizzjonali.
      FTIEHMU KIF ĠEJ:
      SEZZJONI I

         DISPOŻIZZJONIJIET ĠENERALI

      Artikolu 1
      Objettiv u skop
      Din il-Konvenzjoni tirrigwarda s-servizzi tax-xandir u tas-soċjetà tal-informazzjoni offruti bi ħlas u ibbażati fuq, jew jikkonsistu minnu, ‘aċċess kondizzjonali. L-iskop ta’ din il-Konvenzjoni huwa li tagħmel illegali fit-territorju tal-Partijiet għadd ta’ attivitajiet li jippermettu aċċess mhux awtorizzat għal servizzi protetti, u li tqarreb kemm jista’ jkun il-liġijiet tal-Partijiet f’dan il-qasam.
      Artikolu 2
      Definizzjonijiet
      Għall-finijiet ta’ din il-Konvenzjoni:

                  (a)

                  “servizz protett” ifisser kwalunkwe wieħed mis-servizzi li ġejjin, meta provdut bi ħlas u fuq il-bażi ta’ aċċess kondizzjonali:

                              —

                              is-servizzi ta’ programmi tat-televiżjoni, kif iddefiniti fl-Artikolu 2 tal-Konvenzjoni Ewropea emendata dwar it-Televiżjoni Transkonfinali;

                              —

                              is-servizzi tax-xandir bir-radju, jiġifieri il-programmi tar-radju maħsuba għall-pubbliku, li jixxandru b’sistema bil-wajers jew mingħajr, inkluż permezz tas-satellita;

                              —

                              is-servizzi tas-soċjetà tal-informazzjoni, mifhuma bħala servizzi pprovduti b’mezzi elettroniċi, mill-bogħod u fuq talba individwali tar-riċevitur tas-servizzi;

                        jew il-forniment ta’ aċċess kondizzjonali għas-servizzi msemmija hawn fuq, meqjus bħala servizz fid-dritt tiegħu;

                  (b)

                  “aċċess kondizzjonali” tfisser kwalunkwe miżura teknika u/jew arranġament li jippermetti aċċess f’formali tinftiehem, u soġġett għal awtorizzazzjoni individwali minn qabel, għal xi wieħed mis-servizzi msemmija fil-paragrafu a. ta’ dan l-artikolu;

                  (c)

                  “apparat ta’ aċċess kondizzjonali” jindika kwalunkwe tagħmir, softwer u/jew apparat maħsub jew adattat sabiex jagħti aċċess f’forma li tinftiehem għal xi wieħed mis-servizzi msemmija fil-paragrafu a. ta’ dan l-Artikolu;

                  (d)

                  “apparat illegali” ifisser kwalunkwe tagħmir, softwer u/jew arranġament maħsub jew adattat sabiex jagħti aċċess f’forma li tinftiehem lil wieħed mis-servizzi msemmija fil-paragrafu a. ta’ dan l-Artikolu, mingħajr l-awtorizzazzjoni tal-fornitur tas-servizz.

            Artikolu 3
      Benefiċjarji
      Din il-Konvenzjoni tapplika għal kull persuni jew entitajiet li joffru servizz protett, kif definit fl-Artikolu 2.a) hawn fuq, irrispettivament min-nazzjonalità tagħhom u jekk dawn jaqgħux jew le taħt il-ġurisdizzjoni ta’ xi Parti.
      SEZZJONI II

         ATTIVITAJIET ILLEGALI

      Artikolu 4
      Ksur
      Dawn l-attivitajiet li ġejjin huma meqjusa illegali fit-territorju ta’ Parti:

                  (a)

                  il-manifattura u l-produzzjoni ta’ apparat illeċiti għal finijiet kummerċjali;

                  (b)

                  l-importazzjoni ta’ apparat illeċitu għal finijiet kummerċjali;

                  (c)

                  it-tqassim ta’ apparat illeċitu għal finijiet kummerċjali;

                  (d)

                  il-bejgħ u l-kiri ta’ apparat illeċitu għal finijiet kummerċjali;

                  (e)

                  il-pussess ta’ apparat illeċitu għal finijiet kummerċjali;

                  (f)

                  l-installazzjoni, il-manutenzjoni jew is-sostituzzjoni ta’ apparat illeċitu għal finiijiet kummerċjali;

                  (g)

                  il-promozzjoni kummerċjali, marketing u r-reklamar ta’ apparat illeċitu.

            Kull Parti tista’, f’kull mument, f’dikjarazzjoni indirizzata lis-Segretarju Ġenerali tal-Kunsill tal-Ewropa, tiddikjara li hija sejra wkoll tagħmel illegali attivitajiet oħrajn minbarra dawk imsemmija fl-ewwel paragrafu ta’ dan l-Artikolu.
      SEZZJONI III

         PIENI U RIMEDJI

      Artikolu 5
      Pieni kontra l-attivitajiet illegali
      Il-Partijiet għandhom jadottaw miżuri sabiex attivitajiet illegali msemmija fl-Artikolu 4 hawn fuq jkunu imposti fuqhom pieni ta’ natura kriminali, amministrattiva jew pieni oħra.. Dawn il-miżuri għandhom ikunu effettivi, dissważivi u proporzjonati għall-impatt potenzjali tal-attività illegali.
      Artikolu 6
      Miżuri ta’ Konfiska
      Il-Partijiet għandhom jadottaw il-miżuri xierqa li jistgħu jkunu meħtieġa sabiex jippermettu s-sekwestru u l-konfiska tal-apparat illeċitu jew tal-materjal ta’ promozzjoni, marketing jew reklamar użat biex jitwettaq reat, kif ukoll il-konfiska tal-profitti u l-qligħ finanzjarju kollu li jirriżulta minn din l-attività illegali.
      Artikolu 7
      Proċeduri ċivili
      Il-Partijiet għandhom jadottaw il-miżuri xierqa sabiex jiggarantixxu li l-fornituri ta’ servizzi protetti li l-interessi tagħhom ikunu affettwati minn xi attività illegali stabbilita fl-Artikolu 4 hawn fuq ikollhom aċċess għar-rimedji xierqa, inkluż is-setgħa li jieħdu azzjoni għad-danni u jiksbu mandat jew xi miżura oħra preventiva, kif ukoll jekk ikun il-każ, japplikaw għat-tneħħija ta’ apparat illeċiti mill-kummerċ.
      SEZZJONI IV

         IMPLIMENTAZZJONI U EMENDI

      Artikolu 8
      Kooperazzjoni internazzjonali
      Il-Partijiet jaqblu li jagħtu għajnuna lil xulxin sabiex jimplimentaw din il-Konvenzjoni. Il-Partijiet se se jipprovdu lil xulxin, skont id-dispożizzjonijiet tal-istrumenti internazzjonali rilevanti dwar il-kooperazzjoni internazzjonali fil-qasam kriminali jew amministrattiv u skont id-dritt domestiku tagħhom, l-aktar miżuri wiesgħa ta’ kooperazzjoni fl-investigazzjonijiet u l-proċeduri legali relatati ma’ reati kriminali jew amministrattivi stabbiliti skont din il-Konvenzjoni.
      Artikolu 9
      Konsultazzjonijiet multilaterali
      1.   Il-Partijiet għandhom, fi żmien sentejn mid-dħul fis-seħħ ta’ din il-Konvenzjoni u kull sentejn minn hemm ‘il quddiem, u, fi kwalunkwe każ, kull darba li Parti titlob dan, għandhom jagħmlu konsultazzjonijiet multilaterali fi ħdan il-Kunsill tal-Ewropabiex janalizzaw l-applikazzjoni ta’ din il-Konvenzjoni u jaraw jekk humiex tal-opinjoni li jesetndu jew jirrevedu xi wħud mid-dispożizzjonijiet tagħha, b’mod partikolari dak li jirrigwarda d-definizzjonijiet imsemmija fl-Artikolu 2. Dawn il-konsultazzjonijiet għandhom iseħħu waqt laqgħat imsejħa mis-Segretarju Ġenerali tal-Kunsill tal-Ewropa.
      2.   Kull Parti tista’ tkun irrappreżentata f’laqghat ta’ konsultazzjonijiet multilaterali minn delegat wieħed jew aktar. Kull Parti għandu jkollha dritt għal vot. Kull Stat li huwa Parti għal din il-Konvenzjoni għandu jkollu vot wieħed. Rigward kwistjonijiet li jaqgħu taħt il-kompetenza tagħha, il-Komunità Ewropea għandha teżerċita d-dritt li tivvota u titfa’ numru ta’ voti ugwali għan-numru ta’ Stati Membri tagħha li huma Partijiet għal din il-Konvenzjoni. Il-Komunità Ewropea mhux se tagħmel użu tad-dritt li tivvota meta l-vot ikun jirrigwarda kwistjoni li ma taqax taħt il-kompetenza tagħha.
      3.   Kull Stat imsemmi fl-Artikolu 12, paragrafu 1, jew il-Komunità Ewropea, li ma jkunux Parti għal din il-Konvenzjoni, jistgħu jkunu rrappreżentati minn osservatur fil-laqgħat ta’ konsultazzjoni.
      4.   Wara kull konsultazzjoni, il-Partijiet għandhom jissottomettu lill-Kumitat tal-Ministri tal-Kunsill tal-Ewropa rapport dwar il-konsultazzjoni u dwar il-funzjonament ta’ din il-Konvenzjoni inkluż, jekk jitqies li huwa meħtieġ, proposti għal emenda tal-Konvenzjoni.
      5.   Soġġett għad-dispożizzjonijiet ta’ din il-Konvenzjoni, il-Partijiet għandhom jistabbilixxu regoli ta’ proċedura għall-laqgħat ta’ konsultazzjoni.
      Artikolu 10
      Emendi
      1.   Kull Parti tista’ tipproponi emendi għal din il-Konvenzjoni.
      2.   Kull proposta ta’ emenda għandha tkun innotifikata lis-Segretarju Ġenerali tal-Kunsill tal-Ewropa li għandu jikkomunikaha lill-Istati Membri tal-Kunsill tal-Ewropa, lill-Istati l-oħrajn Parti għalll-Konvenzjoni kulturali Ewropea, għall-Komunità Ewropea u lil kull Stat mhux Membru li ssieħeb jew ġie mistieden jissieħeb f’din il-Konvenzjoni skont id-dispożizzjonijiet tal-Artikolu 13.
      3.   Kull emenda proposta skont id-dispożizzjonijiet tal-paragrafu preċedenti għandha tkun eżaminata, fi żmien sitt xhur wara d-data tal-komunikazzjoni tagħha mis-Segretarju Ġenerali, waqt laqgħa ta’ konsultazzjoni multilaterali, fejn dik l-emenda tkun tista’ tiġi adottata b’maġġoranza ta’ żewġ terzi tal-Istati li jkunu rratifikaw il-Konvenzjoni.
      4.   It-test adottat mil-laqgħa ta’ konsultazzjoni multilaterali għandu jkun sottomess għall-approvazzjoni tal-Kumitat tal-Ministri. La darba jiġi approvat, it-test tal-emenda għandu jintbagħat lill-Partijiet għall-aċċettazzjoni.
      5.   Kull emenda għandha tidħol fis-seħħ fit-tletin jum wara li l-Partijiet kollha jkunu infurmaw lis-Segretarju Ġenerali li jkunu aċċettawha.
      6.   Il-Kumitat tal-Ministri jista’ jiddeċiedi, fuq il-bażi ta’ rakkomandazzjoni mill- laqgħa ta’ konsultazzjoni multilaterali, u bil-maġġoranza provduta fl-Artikolu 20.d tal-Istatut tal-Kunsill tal-Ewropa u bl-unanimità tal-voti tar-rappreżentanti tal-Partijiet intitolati sabiex ipoġġu fi ħdan il-Kumitat, li xi emenda partikolari għandha tidħol fis-seħħ wara l-iskadenza ta’ perjodu ta’ sentejn mid-data li fiha tkun intbagħtet għall-aċċettazzjoni, għajr jekk Parti tkun innotifikat lis-Segretarju Ġenerali tal-Kunsill tal-Ewropa dwar xi oġġezzjoni għad-dħul tagħha fis-seħħ. Jekk oġġezzjoni bħal din tiġi nnotifikata, l-emenda għandha tidħol fis-seħħ fl-ewwel jum tax-xahar ta’ wara d-data li fiha l-Parti għall-Konvenzjoni li tkun innotifikat l-oġġezzjoni tkun iddepożitat l-istrument ta’ aċċettazzjoni tagħha mas-Segretarju Ġenerali tal-Kunsill tal-Ewropa.
      7.   Jekk emenda tkun ġiet approvata mill-Kumitat tal-Ministri, iżda ma tkunx għadha daħlet fis-seħħ skont id-dispożizzjonijiet tal-paragrafi 5 u 6 hawn fuq, Stat jew il-Komunità Ewropea ma jistgħux jesprimu l-kunsens tagħhom li jintrabtu mal-Konvenzjoni mingħajr ma jaċċettaw din l-emenda fl-istess ħin.
      Artikolu 11
      Relazzjonijiet mal-konvenzjonijiet u l-ftehimiet l-oħrajn
      1.   Din il-Konvenzjoni m’għandhiex taffettwa d-drittijiet u l-obbligi li jirriżultaw mill-Konvenzjonijiet internazzjonali multilaterali li jirrigwardaw kwistjonijiet speċjali.
      2.   Il-Partijiet għall-Konvenzjoni jistgħu jikkonkludu ftehimiet bilaterali jew multilaterali bejniethom rigward il-kwistjonijiet irregolati minn din il-Konvenzjoni, bl-għan li jissupplimentaw jew isaħħu d-dispożizzjonijiet tagħha jew li jiffaċilitaw l-applikazzjoni tal-prinċipji li tħaddan.
      3.   Meta żewġ Partijiet jew aktar ikunu diġà kkonkludew ftehim jew trattat dwar suġġett kopert minn din il-Konvenzjoni jew meta jkunu stabbilixxew b’mod ieħor ir-relazzjonijiet tagħhom dwar dan is-suġġett, huma għandu jkollhom il-fakultà li japplikaw il-ftehim jew trattat jew jirregolaw dawk ir-relazzjonijiet kif meħtieġ, minflok din il-Konvenzjoni, jekk dan jiffaċilita l-kooperazzjoni internazzjonali.
      4.   Fir-relazzjonijiet reċiproċi tagħhom, il-Partijiet li huma Membri tal-Komunità Ewropea għandhom japplikaw ir-regoli tal-Komunità u ma għandhomx għalhekk japplikaw ir-regoli li jirriżultaw minn din il-Konvenzjoni għajr jekk ma teżistix l-ebda regola Komunitarja li tirregola s-suġġett partikolari kkonċernat.
      SEZZJONI V

         KLAWSOLI FINALI

      Artikolu 12
      Iffirmar u dħul fis-seħħ
      1.   Din il-Konvenzjoni għandha tkun miftuħa għall-iffirmar mill-Istati Membri tal-Kunsill tal-Ewropa u tal-Istati l-oħrajn Parti għall-Konvenzjoni Kulturali Ewropea, kif ukoll għal dik tal-Komunità Ewropea. Dawn l-Istati u l-Komunità Ewropea jistgħu jesprimu l-kunsens tagħhom li jintrabtu permezz ta’:

                  (a)

                  firma mingħajr riżerva ta’ ratifika, aċċettazzjoni jew approvazzjoni; jew

                  (b)

                  firma soġġetta għal ratifika, aċċettazzjoni jew approvazzjoni, segwita minn ratifika, aċċettazzjoni jew approvazzjoni.

            2.   L-istrumenti ta’ ratifika, aċċettazzjoni jew approvazzjoni għandhom ikunu ddepożitati għand is-Segretarju Ġenerali tal-Kunsill tal-Ewropa.
      3.   Din il-Konvenzjoni għandha tidħol fis-seħħ fl-ewwel jum tax-xahar wara l-iskadenza ta’ perjodu ta’ tliet xhur wara d-data li fiha tliet Stati jkunu esprimew il-kunsens tagħhom li jintrabtu mill-Konvenzjoni skont id-dispożizzjonijiet tal-paragrafu preċedenti.
      4.   Għal kull Stat firmatarju jew il-Komunità Ewropea li sussegwentement jesprimu l-kunsens tagħhom li jintrabtu biha, il-Konvenzjoni għandha tidħol fis-seħħ fl-ewwel jum tax-xahar wara l-iskadenza ta’ perjodu ta’ tliet xhur wara d-data li fiha jkunu esprimew il-kunsens tagħhom li jintrabtu mill-Konvenzjoni skont id-dispożizzjonijiet tal-paragrafu 1.
      Artikolu 13
      Sħubija fil-Konvenzjoni ta’ Stati li mhumiex Membri
      1.   Wara d-dħul fis-seħħ ta’ din il-Konvenzjoni, il-Kumitat tal-Ministri tal-Kunsill tal-Ewropa jista’, wara konsultazzjoni mal-Partijiet għall-Konvenzjoni, jistgħu jistiednu lil kull Stat li ma jissemmiex fl-Artikolu 12, paragrafu 1, sabiex jisseħeb f’din il-Konvenzjoni, permezz ta’ Deċiżjoni meħuda mill-maġġoranza provduta fl-Artikolu 20.d tal-Istatut tal-Kunsill tal-Ewropa u b’vot unanimu tar-rappreżentanti tal-Istati Kontraenti li għandhom id-dritt li jpoġġu fuq il-Kumitat.
      2.   Għal kull Stat imsieħeb, il-Konvenzjoni għandha tidħol fis-seħħ fl-ewwel jum tax-xahar ta’ wara t-tmiem ta’ perjodu ta’ tliet xhur wara d-data ta’ depożitu tal-istrument ta’ sħubija mas-Segretarju Ġenerali tal-Kunsill tal-Ewropa.
      Artikolu 14
      Applikazzjoni territorjali
      1.   Kull Stat jew il-Komunità Ewropea jistgħu, meta jiffirmaw jew jiddepożitaw l-istrument ta’ ratifika, aċċettazzjoni, approvazzjoni jew sħubija, jispeċifikaw it-territorju jew territorji li għalihom sejra tapplika din il-Konvenzjoni.
      2.   Kull Stat jew il-Komunità Ewropea jistgħu, f’kull mument wara dan, permezz ta’ dikjarazzjoni indirizzata lis-Segretarju Ġenerali tal-Kunsill tal-Ewropa, jestendu l-applikazzjoni ta’ din il-Konvenzjoni għal kwalunkwe territorju ieħor imsemmi fid-dikjarazzjoni. Fir-rigward ta’ dan it-territorju l-Konvenzjoni għandha tidħol fis-seħħ fl-ewwel jum tax-xahar wara l-iskadenza ta’ perjodu ta’ tliet xhur wara d-data li fiha s-Segretarju Ġenerali jirċievi d-dikjarazzjoni.
      3.   Kull dikjarazzjoni li ssir skont iż-żewġ paragrafi preċedenti tista’ tiġi rtirata, f irrigward ta’ kwalunkwe territorju msemmi f’din id-dikjarazzjoni, permezz ta’ notifika indirizzata lis-Segretarju Ġenerali tal-Kunsill tal-Ewropa. L-irtirar għandu jsir effettiv fl-ewwel jum tax-xahar wara l-iskadenza ta’ perjodu ta’ tliet xhur wara d-data li fiha s-Segretarju Ġenerali jirċievi n-notifika.
      Artikolu 15
      Riżervi
      Ma tista’ ssir ebda riżerva għal din il-Konvenzjoni.
      Artikolu 16
      Riżoluzzjoni ta’ Tilwim
      F’każ ta’ tilwima bejn il-Partijiet dwar l-interpretazzjoni jew l-applikazzjoni ta’ din il-Konvenzjoni, il-Partijiet konċernati għandhom jagħmlu ħilithom sabiex jaslu għal soluzzjoni amikevoli tat-tilwima permezz ta’ negozjati jew kwalunkwe mezz paċifiku ieħor li jagħżlu, inkluża s-sottomissjoni tat-tilwima quddiem tribunal tal-arbitraġġ lid-deċiżjonijiet tiegħu għandhom jorbtu lill-Partijiet.
      Artikolu 17
      Denunzja
      1.   Kull Parti tista’, f’kull ħin, tiddenunzja din il-Konvenzjoni billi tindirizza notifika lis-Segretarju Ġenerali tal-Kunsill tal-Ewropa.
      2.   Denunzja bħal din għandha tidħol fis-seħħ fl-ewwel jum tax-xahar li jsegwi l-iskadenza ta’ perijodu ta’ tlett xhur wara d-data tal-wasla tan-notifika mis-Segretarju Ġenerali.
      Artikolu 18
      Notifiki
      Is-Segretarju Ġenerali tal-Kunsill tal-Ewropa għandu jinnotifika lill-Istati Membri tal-Kunsill tal-Ewropa, lill-Istati l-oħrajn Parti għall-Konvenzjoni Kulturali Ewropea, għall-Komunità Ewropea u lil kull Stat ieħor imsieħeb f’din il-Konvenzjoni rigward:

                  (a)

                  kwalunkwe firma skont l-Artikolu 12;

                  (b)

                  id-depożitu ta’ kwalunkwe strument ta’ ratifika, aċċettazzjoni, approvazzjoni jew sħubija skont l-Artikoli 12 u 13;

                  (c)

                  kull data ta’ dħul fis-seħħ ta’ din il-Konvenzjoni skont l-Artikoli 12 u 13;

                  (d)

                  kull dikjarazzjoni li ssir taħt l-Artikolu 4;

                  (e)

                  kwalunkwe proposta ta’ emenda magħmula taħt l-Artikolu 10;

                  (f)

                  kwalunkwe att, notifika jew komunikazzjoni relatata ma’ din il-Konvenzjoni.

         B’xiehda ta’ dan, is-sottoskritti, debitament awtorizzati, iffirmaw din il-Konvenzjoni.
         Magħmul fi Strasburgu, fl-erbgħa u għoxrin jum ta’ Jannar 2001, bl-Ingliż u bil-Franċiż, biż-żewġ testi jkunu ugwalment awtentiċi, f’kopja waħda li għandha tkun iddepożitata fl-arkivji tal-Kunsill tal-Ewropa. Is-Segretarju Ġenerali tal-Kunsill tal-Ewropa għandu jibgħat kopji attestati lil kull Stat Membru tal-Kunsill tal-Ewropa, lill-Istati l-oħrajn Parti għall-Konvenzjoni Kulturali Ewropea, għall-Komunità Ewropea u lil kull Stat mistieden sabiex jissieħeb f’din il-Konvenzjoni.